SKRIFTLIG FORESPØRGSEL E-2252/99

af Pedro Marset Campos (GUE/NGL) til Kommissionen

(1. december 1999)

Om: Forringelse af miljøet i Arce (Piélagos, Kantabrien i Spanien)

Den ukontrollerede drift i to stenbrud (Laherran og Hormisa) i Arce har skabt stor foruroligelse blandt befolkningen i området. I begge stenbrud er aktiviteterne øget betydeligt, og for øjeblikket omfatter disse brydning og knusning af sten og fremstilling af overfladebelægnings- og betonblandingsmateriale. Alle disse aktiviteter medfører en øget udvikling af støv i luften, støj og vibrationer som følge af sprængningerne. Hertil kommer trafikken med tunge køretøjer gennem landsbyen, som ikke har den nødvendige infrastruktur til en sådan trafik, der endvidere er til stor fare for befolkningen på stedet.

Der er indgivet over hundrede klager over disse forhold til de lokale og regionale myndigheder, og befolkningen har anmodet de kompetente myndigheder om oplysninger om kommunens tilladelser til disse stenbrud, uden at man har kunnet finde en løsning på problemet.

I betragtning af, at der er planer om at udbygge anlægget i et af stenbruddene og opføre en mørtelfabrik, bedes Kommissionen besvare følgende spørgsmål:

1. Har den kendskab til disse forhold?

2. Finder den ikke, at disse virksomheders aktiviteter, der må betegnes som generende og sundhedsfarlige, fordi de finder sted få meter fra beboede områder, strider mod EU's miljølovgivning?

3. Hvilke skridt kan den tage over for de kompetente myndigheder for at sikre overholdelsen af følgende direktiver:

a) 85/337) EØF(1) om vurdering af visse offentlige og private projekters indvirkning på miljøet,

b) 96/61/ EF(2) om integreret forebyggelse og bekæmpelse af forurening,

c) 92/43/ EØF(3) om bevaring af naturtyper samt vilde dyr og planter,

d) 87/216 /EØF(4) om risikoen for større uheld i forbindelse med en række industrielle aktiviteter?

4. Agter den at henstille til de kompetente myndigheder, at der hurtigst muligt foretages en undersøgelse af tilladelserne til de omtalte stenbrud og udarbejdes en teknisk rapport om begge disse virksomheder i Arce, som kan danne grundlag for en specifik plan for behandlingen af disse?

(1) EFT L 175 af 5.7.1985, s. 40.

(2) EFT L 257 af 10.10.1996, s. 26.

(3) EFT L 206 af 22.7.1992, s. 7.

(4) EFT L 85 af 28.3.1987, s. 36.

Svar afgivet på Kommissionens vegne af Margot Wallström

(17. januar 2000)

Kommissionen har ikke kendskab til de af det ærede medlem nævnte forhold.

Der er ikke nogen specifik EF-lovgivning om generende og sundhedsfarlige virksomheder. Kun Rådets direktiv 96/61/EF af 24. september 1996 om integreret forebyggelse og bekæmpelse af forurening dækker indirekte visse virksomheder af denne art. Dette direktiv skulle gennemføres i national ret senest den 1. november 1999, men den spanske regering har endnu ikke meddelt Kommissionen, hvilke foranstaltninger den har truffet for at gennemføre direktivet. Når en medlemsstat undlader at opfylde sine forpligtelser, iværksætter Kommissionen automatisk den relevante overtrædelsesprocedure. Den vil i nær fremtid indlede den i EF-traktatens artikel 226 (tidligere artikel 169) fastsatte overtrædelsesprocedure.

Kommissionen er ikke klar over, om der er foretaget en vurdering af de nævnte virksomheders indvirkning på miljøet i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet. I artikel 2 i dette direktiv er det fastsat, at projekter, der bl. a. på grund af deres art, dimensioner eller placering kan få væsentlig indvirkning på miljøet, undergives en vurdering, inden de kan godkendes. Denne bestemmelse gælder for de projekter, der er nævnt i bilag I til direktivet, samt for de projekter, der er nævnt i bilag II, når medlemsstaterne finder, at det er påkrævet på grund af projekternes karakter. Udvindingsindustrien er nævnt i bilag II til førnævnte direktiv. Følgelig skal projekter af denne kategori undergives en vurdering i overensstemmelse med artikel 5-10, når medlemsstaten finder, at det er påkrævet på grund af projekternes karakter. De spanske myndigheder har ikke nævnt den pågældende zone i den nationale liste over lokaliteter af fællesskabsbetydning (LFB), som vil kunne integreres i Natura 2000-nettet. Byen Arce ligger ved floden Pas, et par kilometer fra en af Spanien foreslået lokalitet af fællesskabsbetydning,.

Det påhviler de spanske myndigheder at sikre, at de to stenbrud ikke er i strid med Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Kommissionen kan derfor ikke ud fra de oplysninger, det ærede medlem har forelagt, afgøre, om der er sket en overtrædelse af direktiv 92/43/EØF.

Afslutningsvis skal det nævnes, at Rådets direktiv 82/501/EØF af 24. juni 1982 om risikoen for større uheld i forbindelse med en række industrielle aktiviteter(1), det såkaldte Seveso-direktiv, ændret ved direktiv 87/216/EØF, er blevet erstattet af direktiv 96/82/EF(2), det såkaldte Seveso II-direktiv, fra den 3. februar 1999. Sidstnævnte direktiv omfatter ikke udvindingsindustriens aktiviteter i forbindelse med efterforskning og udvinding af mineraler i miner og stenbrud og ved boringer.

(1) EFT L 230 af 5.8.1982.

(2) EFT L 10 af 14.1.1997.